Թմրանյութ օգտագործելու համար քրեական հետապնդման չենթարկվելը միայն անունով է, բայց ոչ բովանդակությամբ. իրավապաշտպան - Լուրեր Հայաստանից - Թերթ.am
Թմրանյութ օգտագործելու համար քրեական հետապնդման չենթարկվելը միայն անունով է, բայց ոչ բովանդակությամբ. իրավապաշտպան
17:25 • 20.12.16
Հայաստանում տարիներ շարունակ կա օրենսդրական աբսուրդ, ըստ որի` թմրանյութ օգտագործելն ապաքրեականացված է, բայց դե ֆակտո` ոչ:
Tert.am-ի հետ զրույցում նման կարծիք հայտնեց իրավապաշտպան Արթուր Սաքունցը, պատասխանելով հարցին, թե ինչու կան բազմաթիվ մեղադրական եզրակացություններ թմրանյութ պահելու վերաբերյալ:
Վաղը, օրինակ, Արարատի մարզի ընդհանուր իրավասության դատարանում նշանակված է Հենրիկ Սեյրանի Սարդարյանի դատավարությունը, ում մեղադրանք է առաջադրվել այն բանի համար, որ նա 2016 թվականի սեպտեմբերի 26-ին՝ ժամը 12:00-ի սահմաններում «Արարատի մարզի Այնթապ գյուղի 13-րդ փողոցի վերջնամասում գտնվող դաշտի առվակի եզրից վայրի ձևով աճած «կանեփ» տեսակի բույսի տերևները քաղելու միջոցով , առանց իրացնելու նպատակի, իր օգտագործման համար, ապօրինի ձեռք է բերել և պահել զգալի չափերի՝ 0.85 գրամ հաստատուն քաշով մարիխուանա տեսակի թմրամիջոց, որը 2016 թվականի սեպտեմբերի 26-ին հայտնաբերվել և վերցվել է ոստիկանության Մասիսի բաժնի աշխատակիցների կողմից»:
Նման մեղադրանքներով դատարաններում բազմաթիվ քրեական գործեր կան։
«Օրենսդրությունում կա այդ աբսուրդը, որ, իբր թմրանյութի օգտագործումը հանցագործություն չէ, բայց պահելը՝ այո: Եվ եթե գալիս են ստուգում են, քո մոտ գտնում են` դա ,ձևակերպվում է որպես ` պահել: Ավելին` եթե քեզ բռնում են թմրանյութ օգտագործելիս, դա ևս ձևակերպվում է պահել»:
Այսինքն` իրավապաշտպանի պատկերավոր ձևակերպմամբ` եթե հասցրել ես թմրանյութն օգտագործել, ծխել, քեզ կասկածեն ու տանեն արյան հետազոտության, որի ընթացքում թմրանյութ հայտնաբերվել է, քեզ չեն դատի, ու սա կձևակերպվի` օգտագործում, իսկ եթե քո մոտ հայտնաբերում են թմրանյութ, սա արդեն պահել է, որը քրեորեն հետապնդելի է: